U prethodnom izvješću zaključeno je da ne postoje posebne okolnosti zbog kojih bi bilo opravdano donošenje delegiranog akta s daljnjim prijelaznim odredbama.

Kao što je najavljeno, Komisija je pružila potporu i smjernice državama članicama pomažući im u rješavanju mogućih poteškoća u postizanju njihovih ciljeva ciljanom inicijativom za promicanje usklađenosti, potkrijepljenom studijom provedenom u razdoblju 2016.–2017. Ponajprije, cilj je bio dobiti pregled nacionalnih praksi u vezi s gospodarenjem OEEO-om te ocijeniti provedbu i uspješnost država članica u pogledu Direktive OEEO. Utvrđeni su ključni čimbenici i prepreke postizanju ciljeva te uspješni primjeri iz prakse kako bi se omogućilo uzajamno učenje i daljnja razrada politika i praksi u području OEEO-a na razini država članica.

Kad je riječ o ciljevima prikupljanja za 2019., potrebno je uzeti u obzir da u skladu s člankom 16. stavkom 6. Direktive OEEO države članice dostavljaju podatke za tu godinu u roku od 18 mjeseci od završetka izvještajne godine, tj. do kraja lipnja 2021. U trenutku sastavljanja ovog izvješća države članice još nisu Komisiji službeno dostavile sve podatke o stopama prikupljanja OEEO-a za 2019.

Komisija primjećuje i da u tekućem razdoblju obuhvaćenom ovim izvješćem nisu postojale posebne okolnosti zbog kojih bi bilo opravdano donošenje delegiranog akta s prijelaznim prilagodbama za rješavanje poteškoća s kojim se države članice suočavaju pri postizanju stopa prikupljanja utvrđenih u Direktivi OEEO, posebno onih koje se primjenjuju od 2019. nadalje.

3.2. Izmjena Priloga VII. i članka 8. stavka 4.

Prilog VII. odnosi se na selektivnu obradu za materijale i komponente OEEO-a.

Člankom 8. stavkom 4. Direktive OEEO Komisija se ovlašćuje za izmjenu Priloga VII. radi uvođenja drugih tehnologija obrade koje osiguravaju barem istu razinu zaštite zdravlja ljudi i okoliša.

Tijekom razdoblja obuhvaćenog ovim izvješćem Komisija je zaključila da nisu potrebne mjere koje bi dovele do izmjena Priloga VII.

Za pitanje obuhvaćeno tim prilogom važna je studija Study on quality standards for the treatment of WEEE (Studija o normama kvalitete za obradu OEEO-a) koju je Komisija provela u razdoblju od prosinca 2018. do studenoga 2020. uključujući detaljna savjetovanja s dionicima. U toj su studiji, među ostalim, predložene izmjene unosa popisa tvari, mješavina i komponenti koje je potrebno ukloniti iz odvojeno prikupljenog OEEO-a, kako je utvrđeno u Prilogu VII., s obzirom na nove znanstvene dokaze u pogledu opasnih komponenti, materijala ili tvari u OEEO-u i uzimajući u obzir postojeće tehnologije obrade. Studija je provedena u širem kontekstu mogućeg daljnjeg razvoja i usklađivanja zahtjeva za obradu OEEO-a, također na temelju ovlasti iz članka 8. stavka 5. Direktive OEEO. U tijeku je daljnje ocjenjivanje povezanih gospodarskih, ekoloških i socijalnih učinaka, a daljnje djelovanje na toj osnovi može uključivati izmjenu Priloga VII., o čemu se trenutačno ne može odlučivati zasebno.

3.3. Kriteriji za ocjenjivanje jednakih uvjeta za obradu OEEO-a koja se odvija izvan EU-a, kako je predviđeno člankom 10. stavkom 3.

U skladu s člankom 10. stavkom 2. Direktive OEEO, OEEO izvezen iz Unije smatra se doprinosom ispunjenju obveza i ciljeva navedenih u članku 11. Direktive samo ako, u skladu s uredbama (EZ) br. 1013/2006 i (EZ) br. 1418/2007 o pošiljkama otpada, izvoznik može dokazati da je obrada provedena u uvjetima koji odgovaraju zahtjevima ove Direktive. Člankom 10. stavkom 3. od Komisije se zahtijeva da donese delegirane akte o utvrđivanju detaljnih pravila koja dopunjuju pravila iz članka 10. stavka 2., posebno onih koja se odnose na kriterije za ocjenjivanje jednakih uvjeta za obradu OEEO-a izvan EU-a.

Nadovezujući se na rezultate iz prethodnog izvješća, Komisija je kao dio Studije o normama kvalitete za obradu OEEO-a ažurirala prethodnu studiju provedenu 2013. s ciljem utvrđivanja i uspoređivanja potencijalnih mogućnosti za ocjenjivanje i dokumentiranje jednakih uvjeta obrade te davanja preporuka o najboljoj mogućoj opciji / najboljim mogućim opcijama politike. To je uključivalo i savjetovanje s dionicima. Nadalje, Komisija trenutačno preispituje Uredbu o pošiljkama otpada te se u tom kontekstu razmatraju kriteriji povezani s ocjenjivanjem jednakih uvjeta za obradu otpada izvan EU-a.

Uzimajući u obzir, među ostalim, taj rad koji je u tijeku, Komisija nije donijela delegirani akt na temelju članka 10. stavka 3. Direktive OEEO. Međutim, u kontekstu politika EU-a u području okoliša, sirovina i kružnog gospodarstva povezano djelovanje i dalje je prioritet te će se nastaviti ocjenjivati zajedno s prijedlozima u okviru revizije Uredbe o pošiljkama otpada.

3.4. Prilagođavanje priloga IV., VII., VIII. i IX. znanstvenom i tehničkom napretku, kako je predviđenom člankom 19.

Prilog IV. odnosi se na nepotpuni popis EEO-a koji potpada pod kategorije EEO-a; Prilog VII. odnosi se na selektivnu obradu za materijale i komponente OEEO-a; u Prilogu VIII. utvrđuju se tehnički zahtjevi za mjesta za skladištenje i obradu OEEO-a, a u Prilogu IX. predstavljen je znak za označivanje EEO-a.

Tijekom razdoblja obuhvaćenog ovim izvješćem Komisija nije donijela relevantne delegirane akte radi prilagodbe navedenih priloga znanstvenom i tehničkom napretku.

U pogledu priloga VII. i VIII., kako je prethodno navedeno, u Studiji o normama kvalitete za obradu OEEO-a koja je provedena za Komisiju među predloženim opcijama utvrđuju se posebni zahtjevi koji bi se mogli uključiti u ta dva priloga, kako bi se prilagodili znanstvenom i tehničkom napretku. To uključuje zahtjeve za obradu nekoliko vrsta OEEO-a koje se pojavljuju u sve većim količinama posljednjih godina, kao što su fotonaponske ploče, klimatizacijska oprema, ravni pokaznici, hladnjaci koji koriste vakuumske izolacijske ploče ili OEEO koji sadržava litijske akumulatore, ali koji nedostaju u prethodno navedenim prilozima jer se ta vrsta otpada u prošlosti nije pojavljivala.

Komisija trenutačno dodatno ocjenjuje te i druge mogućnosti u kontekstu mogućeg daljnjeg razvoja i usklađivanja normi za obradu OEEO-a u okviru prethodno navedene naknadne ocjene.